Κοινοποίηση σύμφωνα με το άρθρο 95 παράγραφος 4 ή/και 5 της συνθήκης ΕΚ

Αίτηση για την έγκριση της θέσπισης εθνικών διατάξεων παρέκκλισης από κοινοτικό μέτρο εναρμόνισης

(Αριθμός κοινοποίησης 2002-NOTIF95.4-5-NL-2)

(2002/C 188/02)

(Κείμενο που παρουσιάζει ενδιαφέρον για τον ΕΟΧ)

1. Στις 3 Μαΐου 2002, το Βασίλειο των Κάτω Χωρών κοινοποίησε στην Επιτροπή την πρόθεσή του να θεσπίσει εθνικές διατάξεις σχετικά με την εμπορία και τη χρήση ξύλου επεξεργασμένου με κρεόσωτο που παρεκκλίνουν από τις διατάξεις της οδηγίας 76/769/ΕΟΚ(1) όπως τροποποιήθηκε με την οδηγία 2001/90/ΕΚ(2). Το Βασίλειο των Κάτω Χωρών επικαλέστηκε το άρθρο 95 παράγραφος 4 ή/και 5 της συνθήκης ΕΚ ως βάση για την αίτηση έγκρισης.

2. Το άρθρο 95 παράγραφος 4 προβλέπει ότι όταν, αφού το Συμβούλιο ή η Επιτροπή θεσπίσουν ένα μέτρο εναρμόνισης, ένα κράτος μέλος θεωρεί αναγκαίο να διατηρήσει εθνικές διατάξεις που δικαιολογούνται από τις επιτακτικές ανάγκες που προβλέπονται στο άρθρο 30 ή διατάξεις σχετικές με την προστασία του περιβάλλοντος ή του χώρου εργασίας, τις κοινοποιεί στην Επιτροπή, καθώς και τους λόγους διατήρησής τους.

3. Το άρθρο 95 παράγραφος 5 ορίζει ότι εάν, μετά την εκ μέρους του Συμβουλίου ή της Επιτροπής θέσπιση μέτρου εναρμόνισης, ένα κράτος μέλος θεωρεί αναγκαία τη θέσπιση εθνικών διατάξεων επί τη βάσει νέων επιστημονικών στοιχείων σχετικών με την προστασία του περιβάλλοντος ή του χώρου εργασίας, για λόγους οι οποίοι συντρέχουν μόνον στην περίπτωσή του και οι οποίοι έχουν ανακύψει μετά τη θέσπιση του μέτρου εναρμόνισης, κοινοποιεί στην Επιτροπή τις μελετώμενες διατάξεις και τους λόγους που υπαγορεύουν τη θέσπισή τους.

4. Σύμφωνα με το άρθρο 95 παράγραφος 6 η Επιτροπή, εντός έξι μηνών από την κοινοποίηση, εγκρίνει ή απορρίπτει τις εν λόγω εθνικές διατάξεις, αφού εξακριβώσει εάν αποτελούν ή όχι μέσο αυθαίρετων διακρίσεων ή συγκεκαλυμμένο περιορισμό του εμπορίου μεταξύ των κρατών μελών, και εάν συνιστούν ή όχι εμπόδιο στη λειτουργία της εσωτερικής αγοράς.

5. Το σχέδιο εθνικών διατάξεων αποβλέπει στην απαγόρευση της διάθεσης στην αγορά και της χρήσης ξύλου επεξεργασμένου με κρεόσωτο για εφαρμογές που συνεπάγονται επαφή με επιφανειακά και υπόγεια ύδατα. Η απαγόρευση εφαρμόζεται επίσης σε παλιά επεξεργασμένα ξύλα που πρόκειται να επαναχρησιμοποιηθούν.

6. Πρέπει να υπομνησθεί ότι, σύμφωνα με το άρθρο 95 παράγραφος 5 της συνθήκης ΕΚ, στις 25 Ιανουαρίου 2001 το Βασίλειο των Κάτω Χωρών κοινοποίησε εθνικές διατάξεις παρόμοιες με τις προαναφερθείσες σε σχέση με την οδηγία 94/60/EΚ(3).

7. Η θέσπιση των εν λόγω διατάξεων υποστηρίχθηκε ότι ήταν απαραίτητη υπό το φως των κινδύνων που συνιστά για το περιβάλλον το επεξεργασμένο με κρεόσωτο ξύλο όταν έρχεται σε επαφή με επιφανειακά και με υπόγεια ύδατα καθώς και της ιδιαίτερης σημασίας των ανωτέρω για τις Κάτω Χώρες, δεδομένης της ειδικότερης υδρογεωγραφικής κατάστασης σε συνδυασμό με την εκτεταμένη χρήση επεξεργασμένου με κρεόσωτο ξύλου.

8. Στις 23 Oκτωβρίου 2001 εκδόθηκε η οδηγία 2001/90/EΚ. Με την απόφαση της 23ης Ιανουαρίου 2002(4), η Επιτροπή ενέκρινε τις εθνικές διατάξεις τις οποίες κοινοποίησε το Βασίλειο των Κάτω Χωρών σύμφωνα με το άρθρο 95 παράγραφος 6.

9. Το Βασίλειο των Κάτω Χωρών ισχυρίζεται ότι η θέσπιση των εν λόγω εθνικών διατάξεων εξακολουθεί να κρίνεται απαραίτητη μετά τη θέσπιση της οδηγίας 2001/90/ΕΚ, δεδομένου ότι στην οδηγία αυτή δεν συνυπολογίζονται οι περιβαλλοντικοί προβληματισμοί που είχαν επισημανθεί στην προηγούμενη κοινοποίηση και είχαν αναγνωρισθεί με την προαναφερθείσα απόφαση της Επιτροπής. Επιπροσθέτως, το Βασίλειο των Κάτω Χωρών ισχυρίζεται ότι οι εθνικές διατάξεις δεν περιλαμβάνουν αυθαίρετες διακρίσεις ή συγκεκαλυμμένο περιορισμό του εμπορίου μεταξύ των κρατών μελών, ούτε συνιστούν εμπόδιο στη λειτουργία της εσωτερικής αγοράς.

10. Eνδεχόμενες παρατηρήσεις που θα υποβληθούν στην Επιτροπή μετά την παρέλευση ενός μηνός από τη δημοσίευση της παρούσας κοινοποίησης στην Επίσημη Εφημερίδα των Ευρωπαϊκών Κοινοτήτων, δεν θα ληφθούν καταρχήν υπόψη.

11. Για περισσότερες πληροφορίες σχετικά με το αίτημα που υποβλήθηκε από το Βασίλειο των Κάτω Χωρών, μπορείτε να απευθυνθείτε στους ακόλουθους φορείς: κα J. L. H. M. Stoop Υπουργείο Στέγασης, Χωροταξίας και Περιβάλλοντος

(Ministerie van Volkshuisvesting, Ruimtelijke Ordening en Milieubeheer)

Διεύθυνση Διεθνών Νομικών Θεμάτων Τηλ. (31-70) 339 38 09 Ηλεκτρονική διεύθυνση: DJZ.Internationaal@minvrom.nl

Αρμόδιος στην Ευρωπαϊκή Επιτροπή: κ. Giovanni Indirli Ευρωπαϊκή Επιτροπή Γενική Διεύθυνση Επιχειρήσεις

Μονάδα E3 - Χημικά προϊόντα

AN88 4/39

B - 1049 Βρυξέλλες Τηλ. (32-2) 295 12 65 Φαξ (32-2) 295 02 81 Ηλεκτρονική διεύθυνση: giovanni.indirli@cec.eu.int

(1) ΕΕ L 262 της 27.9.1967, σ. 201.

(2) ΕΕ L 283 της 27.10.2001, σ. 41.

(3) ΕΕ L 365 της 31.12.1994, σ. 1.

(4) ΕΕ L 23 της 25.1.2002, σ. 37.